Ing tanah Jawi ngriki, nalika taun Walandi 1866 utawi taun Alip 1795, ingkang mangagêngi paprentahan bôngsa Tionghwa sakitha Surakarta, panjênênganipun Tuwan Kapitan Tanjibik, pakêcapan ngakathah jaman samantên, kêlimrah mastani: Bah Kapitan Jibik. Ing wulan Nopèmbêr 1866 tuwan kapitan kintun telêgram dhatêng sang nujum misuwur ing nagari Tiongkok wau. Nakèkakên nalika dintên tanggal wulan sarta taun anu, wanci jam samantên ing padununganipun Tuwan Kapitan Surakarta wontên bayi lair jalêr, punika kadospundi benjing diwasanipun ... Nanging sintên ingkang nglairakên bayi wau botên kasêbutakên.